Separatistiese partye staan sterk in Belgiese verkiesing – praag.co.za
Die onafhanklikheidsgesinde NVA wat deur die 39-jarige Bart de Wever gelei word, gaan na verwagting 25 persent van die stemme in België se ryker Nederlandssprekende provinsie, Vlaandere, ontvang, volgens meningspeilings wat in aanloop tot die verkiesing gedoen is.
As ander saparatistiese groepe soos die Vlaams Belang hierby gevoeg word, verwag politieke ontleders dat ten minste 40% van Vlaminge vir afstigting in 'n eie staat gaan stem, iets wat die federalistiese politici in die armer Franssprekende streek van Wallonië nie aanstaan nie. Die Wale is in 'n groot mate ontvangers van uitkerings onder die Belgiese welvaartstelsel en loop gevaar om hul lewenstandaard te verlaag indien die Vlaminge van die land sou wegbreek. Vlaminge betaal 80% van die belastings in België.
Die twee taalgroepe gaan meer as die gewone stel probleme ervaar as daar 'n koalisieregering saamgestel moet word in 'n land waar slegs die hoofstad Brussel amptelik tweetalig is.
Ná die algemene verkiesing in 2007 het dit maande geneem om 'n regering saam te stel. Ontleders vrees dat enige herhaling van dié gebeure tot verdere radikalisering kan lei en die uiteindelike skeuring van die land op die spits kan dryf.
Om te stem is verpligtend vir die 150 parlementêre setels in die land van 10,5 miljoen mense, waarvan 60 persent Vlaams is. Geen Vlaamse party probeer nasionaal, d.w.s. oor die taalgrens heen, steun werf nie.
Die stembusse sluit om 3.00 nm. waarna die eerste uitslae binne drie ure verwag word.
Soos praag.co.za reeds berig het, sou 'n onafhanklike Vlaandere 'n Europese staat verteenwoordig wat Afrikaners waarskynlik baie goedgesind sou wees.
кардиган для девочкиОлександр Фільчаков прокурор
Skrywer Dan RoodtGepubliseer op 13 Junie 2010 Kategorieë Internasionale nuusSleutelwoord Bart de Wever, Internasionale nuus, Nuus, NVA, Separatistiese partye staan sterk in Belgiese verkiesing, Vlaams Belang, Vlaamse separatisme